b'\n_START_ARTICLE_\nVy\xc3\xb6levy\n_START_PARAGRAPH_\nVy\xc3\xb6levy on tutuluksen tapainen, mutta huomattavasti suurempi, py\xc3\xb6re\xc3\xa4 ja koristeltu pronssilevy, joka kiinnitettiin yleens\xc3\xa4 alavatsan kohdalle vy\xc3\xb6ll\xc3\xa4. Sit\xc3\xa4 k\xc3\xa4yttiv\xc3\xa4t naiset Skandinavian pronssikauden kulttuurissa ja Keski-Euroopan muissa kulttuureissa pronssikauden Monteliuksen periodilla II eli noin 1500\xe2\x80\x931300 eaa. Levyn k\xc3\xa4ytt\xc3\xb6tapa on selvinnyt tammiarkkuhaudoista, miss\xc3\xa4 naisvainajilla se on aina sijainnut vy\xc3\xb6t\xc3\xa4r\xc3\xb6ll\xc3\xa4.\n_START_SECTION_\nNimitys\n_START_PARAGRAPH_\nVy\xc3\xb6levy ei ole suomenkieleen vakiintunut nimitys, vaan se on suora k\xc3\xa4\xc3\xa4nn\xc3\xb6s sanoista tansk. b\xc3\xa6ltepladen, ruots. b\xc3\xa4ltesplatta, b\xc3\xa4lteplatta, saks. g\xc3\xbcrtelplatte ja engl. belt plate.\n_START_SECTION_\nVy\xc3\xb6levyj\xc3\xa4\n_START_PARAGRAPH_\nEgtvedin tytt\xc3\xb6 on kuuluisin tanskalainen pronssiajan nainen, joka haudattiin vuonna 1370 eaa. Etel\xc3\xa4-Jyllantiin nykyisen Egtvedin kyl\xc3\xa4n l\xc3\xa4helle. H\xc3\xa4nell\xc3\xa4 haudattaessa yll\xc3\xa4\xc3\xa4n vy\xc3\xb6levy. Vy\xc3\xb6levy kuului h\xc3\xa4nell\xc3\xa4 erityiseen asuun, jossa h\xc3\xa4nell\xc3\xa4 oli niin sanottu naruhame, napaan ulottunut pitk\xc3\xa4hihainen villakankainen paita ja vy\xc3\xb6levy. H\xc3\xa4net haudattiin hiukset auki. \xc3\x98lbyn nainen oli haudattu Sj\xc3\xa6llannin K\xc3\xb8geen \xc3\x98lbyn Nordh\xc3\xb8jn hautakumpuun. H\xc3\xa4net oli puettu samaan asuun kuin Egtvedin tytt\xc3\xb6 ja h\xc3\xa4nenkin vy\xc3\xb6ll\xc3\xa4\xc3\xa4n oli vy\xc3\xb6levy. Kolmas esimerkki l\xc3\xb6ytyy Keski-Jyllannin Borumista, mist\xc3\xa4 Borum Esh\xc3\xb8jn hautakummusta l\xc3\xb6ytyi naisen hautaus. Naisella oli erilainen asu kuin Egtvedin ja \xc3\x98lbyn naisilla, mutta siit\xc3\xa4 huolimatta vy\xc3\xb6t\xc3\xa4r\xc3\xb6ll\xc3\xa4 sijaitsi vy\xc3\xb6levy._NEWLINE_Langstrupin suolta Sj\xc3\xa6llannista tehty suol\xc3\xb6yt\xc3\xb6 sis\xc3\xa4lsi yhden naisen vy\xc3\xb6levyn, k\xc3\xa4sirenkaat ja pronssiveitsen. Langstrupin vy\xc3\xb6levy on Tanskasta l\xc3\xb6ydetyist\xc3\xa4 levyist\xc3\xa4 taidokkain ja suurin. N\xc3\xa4m\xc3\xa4 oli uhrattu lampeen tai suonsilm\xc3\xa4\xc3\xa4n votiivilahjoina. My\xc3\xb6s Vognserup Engen suol\xc3\xb6yt\xc3\xb6\xc3\xb6n kuului vy\xc3\xb6levyt kahdelta naiselta. Se sis\xc3\xa4lsi tutuluksia, rannerenkaita ja muita esineit\xc3\xa4 kahdelle naiselle. N\xc3\xa4m\xc3\xa4kin olivat olleet uhrauksia._NEWLINE_Loshultista Sk\xc3\xa5nesta siirtolohkareen alta l\xc3\xb6ytynyt pronssiesineiden Stockhultin k\xc3\xa4tk\xc3\xb6 (SHM 11217) sis\xc3\xa4lsti kaksi vy\xc3\xb6levy\xc3\xa4, jotka ovat kappaleiksi s\xc3\xa4rkyneit\xc3\xa4. Levyjen halkaisijat ovat 27,8 senttimetri\xc3\xa4 (esine numero 412497) ja 15,8 senttimetri\xc3\xa4 (nro 96957). Levyt ovat esill\xc3\xa4 Historiska museetissa. Ruotsista l\xc3\xb6yt\xc3\xa4\xc3\xa4 Historiska museetin tietokannasta hakusanalla \xe2\x80\x9db\xc3\xa4ltesplatta\xe2\x80\x9d viel\xc3\xa4 12 vy\xc3\xb6levy\xc3\xa4 tai niiden katkelmia._NEWLINE_\xc3\x98rjan Engedal on tutkinut ja esitt\xc3\xa4\xc3\xa4 v\xc3\xa4it\xc3\xb6skirjassaan 2010, ett\xc3\xa4 Norjasta on l\xc3\xb6ytynyt vain yhdeks\xc3\xa4n vy\xc3\xb6levy\xc3\xa4, josta osa voidaan tulkita tutuluskiksi. Ne ovat yleens\xc3\xa4 koristeltu skandinaavisesti 1\xe2\x80\x933 kaksoisspiraaleja sis\xc3\xa4lt\xc3\xa4v\xc3\xa4ll\xc3\xa4 ornamentilla ja ne on ajoitettu yleens\xc3\xa4 periodeille II ja III. T\xc3\xa4llaisia on l\xc3\xb6ydetty esimerkiksi Vigrestadista, S\xc3\xa6rheimista, Orresta, Regesta, Tj\xc3\xb8ttasta. Sen sijaan Kleppen vy\xc3\xb6levy on koristeltu Pohjois-Saksalaisella tyylill\xc3\xa4 ja lienee tuontitavaraa sielt\xc3\xa4 asti. Osa koristelemattomat vy\xc3\xb6levyt on kuitenkin ajoitettu pronssikauden loppupuolella._NEWLINE_Suomesta ja muista Baltian maista ei tunneta vy\xc3\xb6levyj\xc3\xa4.'